
AVIZ

asupra proiectului de Lege pentru completarea Decretului-lege nr. 118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite ca prizonieri
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru completarea Decretului-lege nr. 118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite ca prizonieri, trimis cu adresa nr. P.L.X-408 din 2 mai 2006, înregistrat  sub nr. 31/620 din 2.05. 2006.
Proiectul de lege a fost adoptat de Senat în şedinţa din 26.04.2006.
Potrivit prevederilor art. 61 din Regulamentul Camerei Deputaţilor, comisia a dezbătut proiectul de lege, menţionat mai sus, în şedinţa din           24 mai 2006.


Membrii comisiei au examinat proiectul de lege supus dezbaterii, expunerea de motive şi avizul favorabil al Consiliului Legislativ  nr.1766 din 13.12.2005.

În urma dezbaterilor, cu unanimitate de voturi, s-a hotărât avizarea negativă a proiectului de lege, întrucât prin Codul muncii şi în Legea nr. 19/2000 privind sistemul public de pensii şi alte asigurări sociale, cu modificările şi completările ulterioare, există posibilitatea ca o persoană ce îndeplineşte condiţiile de pensionare pentru limită de vârstă să îşi continue activitatea sau să desfăşoare o altă activitate, dacă există acordul angajatorului.
În raport de obiectul şi conţinutul său, proiectul de lege face parte din categoria legilor ordinare.

